

 **ZVEZA ZDRUŽENJ BORCEV**

**ZA VREDNOTE NARODNOOSVOBODILNEGA**

 **BOJA SLOVENIJE**

 Einspielerjeva 6, 1000 Ljubljana

 tel. 01 434 44 45 - fax: 01 434 41 17

 e-mail: info@zzb-nob.si

**OSNOVNIM IN SREDNJIM ŠOLAM V REPUBLIKI SLOVENIJI**

**IN V SLOVENSKEM ZAMEJSTVU**

Datum: 18.10.2021

**ZADEVA: NATEČAJ »KDO JE DRUGI?« V ŠOLSKEM LETU 2021/2022**

Spoštovani!

Zveza združenj borcev za vrednote NOB Slovenije organizira natečaj z naslovom »Kdo je drugi?«, ki je sestavni del evropskega projekta Evropska antifašistična dediščina – orodje za boj proti sodobnim oblikam diskriminacije in nestrpnosti. Projekt izvajajo tri veteranske (borčevske) organizacije v Republiki Sloveniji, Republiki Hrvaški in v Republiki Bosni in Hercegovini, finansira pa ga Evropska unija v okviru programa Evropa za državljane.

1. NAMEN NATEČAJA

Z natečajem »Kdo je drugi?« želimo mlade, posredno pa tudi njihove družine, učitelje in mentorje spodbuditi k razmišljanju o tem, kaj pomeni izključevanje drugih in drugačnih v njihovih šolskih ali domačih okoljih. Mlade želimo spodbuditi, da povedo, kako oni doživljajo diskriminacijo in nestrpnost, kako se v njihovem domačem ali šolskem okolju določa, kdo je drugi, kdo je drugačen od predstav o tem, kdo smo mi, naši, jaz, in kdaj sem jaz/mi …drugi. Kaj mladi dojemajo kot diskriminacijo in kako pride do nestrpnosti v odnosih do ljudi, ki jih ne poznamo? Ali med druge, drugačne, ki se jih izključuje iz okolja »naših«, sodijo morda otroci s posebnimi potrebami, učenci, ki se šolajo doma, otroci tujih ali sezonskih delavcev, begunci, Romi, cepljeni, necepljeni, pripadniki drugih narodov, ljudje drugih veroizpovedi, ali smo včasih lahko tudi sami sebi…drugi?

Cilj natečaja je, da opozorimo mlade na tiste sodobne oblike diskriminacije in nestrpnosti, ki bi lahko vodile v sovraštvo do drugih in drugačnih, ravno tako, kot je sovraštvo do drugih žal bilo osnova vseh nacionalističnih ideologij, in je v zgodovini pripeljalo na oblast fašistične in nacistične režime ter njihove pogrome proti milijonom nedolžnih ljudi.

1. PREDMET NATEČAJA

Predmet natečaja je izdelava literarnih izdelkov (esejev, spisov, pesmi, dramskih besedil) in likovnih izdelkov ter video posnetkov na temo »Kdo je drugi?«.

1. SODELOVANJE IN SMERNICE ZA PRIPRAVO IZDELKOV

Natečaj je namenjen učencem in učenkam vseh osnovnih šol, še posebej pa tistim, ki obiskujejo zadnje triletje šolanja, to je sedmi, osmi in deveti razred. Natečaj je namenjen tudi srednješolcem in srednješolkam vseh srednjih šol. K sodelovanju na natečaju vabimo mlade iz zamejskih osnovnih in srednjih šol.

Pri pisnih izdelkih naj mladi napišejo besedilo, ki je lahko pesem, domišljijski spis, dramsko besedilo, esej, razprava, reportaža, poljudnoznanstveno besedilo, poročilo, in pri čemer naj razmislijo o svoji viziji sveta, v katerem ni diskriminacije in nestrpnosti.

Pri likovnih izdelkih naj mladi ustvarjajo izdelke v različnih tehnikah, kot so risba, grafika, praskanka, akvarel, tempera, akril, kip, relief, fotografija in fotomontaža. Format izdelka naj bo od A4 do 50/70.

Pri video posnetkih ali kratkih filmih naj mladi posnamejo svoje zamisli z videokamero, fotoaparatom ali mobilnim telefonom, izdelki naj bodo dolgi od ene do treh minut.

Vsa dela morajo biti opremljena z naslednjimi podatki:

* Naslov izdelka
* Vrsta besedila/izdelka
* Ime in priimek avtorja/avtorice
* Naslov stalnega bivališča avtorja/avtorice
* Starost in razred avtorja/avtorice
* Naslov šole
* Ime in priimek mentorja/mentorice (če je pomagal/a pri sodelovanju na natečaju)
1. ROK ZA IZDELAVO IZDELKOV

Natečaj poteka v dveh fazah. Prva faza natečaja se bo zaključila **30. novembra 2021**. Druga faza natečaja pa se bo zaključila **31. marca 2022.**

Vse prispevke bo pregledala natečajna komisija. Najbolj domiselni bodo objavljeni v časopisu Svobodna beseda. Vsi prispevki, ki bodo ustrezali viziji natečaja, bodo objavljeni na spletni strani ZZB NOB. Vsi izvirni, vizionarski in spodbudni prispevki, ki bodo prispeli do 30. novembra 2021, bodo dodatno nagrajeni z vključitvijo v javno razstavo, posvečeno Dnevu človekovih pravic 10. decembra 2021.

**Udeleženci natečaja naj svoje prispevke pošljejo po pošti na naslov:**

**ZZB NOV Slovenije, Einspielerjeva 6, 1000 Ljubljana (s pripisom Kdo je drugi)**

**ali na email** **info@zzb-nob.si** **(naslov sporočila Kdo je drugi).**

**Videoprispevki naj bodo poslani s pomočjo *We transfer* na info@zzb-nob.si.**

Vsi izdelki, ki bodo poslani na natečaj, postanejo last ZZB NOB Slovenije, ki jih ima pravico objaviti v svojih publikacijah in na svoji spletni strani, ter na straneh projekta Evropska antifašistična dediščina in na spletnih straneh EU kot financerja projekta.

1. VARSTVO OSEBNIH PODATKOV

V skladu z Uredbo (EU) 2016/679 Evropskega parlamenta in Sveta z dne 27. 4. 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95//46/ES (Splošna uredba o varstvu osebnih podatkov) morajo sodelujoči (za nepolnoletne otroke starši oziroma zakoniti zastopniki, polnoletni mladi podpišejo soglasje sami) in njihovi mentorji na natečaju »Kdo je drugi?« Zvezi združenj borcev za vrednote NOB Slovenije dovoliti obdelavo osebnih podatkov. Obrazec privolitve oziroma soglasja je del natečajnih dokumentov v prilogi.

1. DODATNE INFORMACIJE IN KONTAKTNA OSEBA

Za dodatne informacije o poteku natečaja je zadolžena:

Dr. Ljubica Jelušič, dosegljiva na email naslovu ljubica.jelusic@gmail.com

Vprašanja lahko naslovite tudi na info@zzb-nob.si

ŽELIMO VAM VELIKO USTVARJALNEGA IN RAZMIŠLJUJOČEGA DUHA!

V imenu ZZB NOB Slovenije pripravila

Dr. Ljubica Jelušič, podpredsednica ZZB NOB Slovenije

Poslano:

* Osnovnim in srednjim šolam po e- pošti
* Zavodu Republike Slovenije za šolstvo

Priloge:

* Obrazec privolitve sodelujočega (starša ali zakonitega zastopnika nepolnoletnih otrok)
* Obrazec privolitve polnoletnega dijaka/dijakinje
* Obrazec privolitve mentorja/mentorice